 

**בבית הדין הצבאי לערעורים**

בפני:

|  |  |  |
| --- | --- | --- |
| **אלופה אורלי מרקמן**  | **-** |  נשיאה  |
| **תא"ל נועה זומר****אל"ם מאיה גולדשמידט** | **-** **-**  |  משנה לנשיאה  שופטת |

בעניין:

**ח/\*\*\*\*\*\*\* רב"ט א' ל'** המערער (ע"י ב"כ, קמ"ש גילעד כהן)

**נ ג ד**

**התובע הצבאי הראשי**  המשיב (ע"י ב"כ, קמ"ש דניאל אבבה)

ערעור על החלטה של בית הדין הצבאי המחוזי במחוז שיפוטי המרכז שניתן בתיק מרכז (מחוזי) 290/22 (סא"ל (מיל') עמית פרייז) ביום 1.2.2023. הערעור על הכרעת הדין התקבל.

**פ ס ק - ד י ן**

1. המערער, רב"ט א' ל' , הורשע על פי הודאתו, ביום 1 בפברואר 2023, בעבירה של החזקת סם מסוכן, לפי סעיף 7(א)+(ג) סיפא לפקודת הסמים המסוכנים [נוסח חדש], התשל"ג 1973 ובשתי עבירות שעניינן סירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי, תשט"ו 1955. בית הדין המחוזי אימץ הסדר טיעון שנקשר בין הצדדים, והשית על המערער עונש של קנס בסך 2,000 ש"ח, לצד מאסר מותנה והורדה לדרגת טוראי.
2. **למחרת סיום התיק**, הגישה התביעה ביום 2 בפברואר 2023 "כתב אישום מתוקן", שממנו הושמטה עבירת החזקת הסם. בהודעת ערעור שהגישה ההגנה ביום 6 בפברואר 2023, נמסר כי הצדדים הגיעו להסכמות, עובר לדיון בבית הדין המחוזי, שלפיהן יורשע המערער אך בעבירות שעניינן סירוב להיבדק לשם גילוי שימוש בסמים מסוכנים, כך שביקשו בערעור כי "פרט האישום בגין החזקת סם מסוכן יועבר לפרטים הנוספים". נטען, כי אך בשל שגגה לא תוקן כתב האישום במסגרת הדיון, בניגוד להסכמות הצדדים כאמור. ערעור ההגנה הוגש בהסכמת התביעה, והצדדים ביקשו כי פסק הדין בערעור יינתן ללא צורך בדיון.
3. אף שתמוה, הכיצד מי מן הצדדים לא הבחין כי הדיון בבית הדין קמא מתנהל שלא בהתאם להסכמות ביניהם, ועוד יותר תמוה, הכיצד הגישה התביעה כתב אישום מתוקן לאחר הרשעה, הרי שבנסיבות העניין, ונוכח הודעת הערעור המוסכמת, מצאנו לקבל את ערעור ההגנה. הרשעתו של המערער בעבירה של החזקת סם תבוטל אפוא. הרשעתו בעבירות שעניינן סירוב להיבדק לשם גילוי שימוש בסם מסוכנים תיוותר על כנה. אין שינוי ברכיבי הענישה.
4. בהמשך לאמור לעיל, נבהיר, כי משהסתיים הדיון בתיק בערכאה הדיונית, בהרשעתו של המערער בכתב האישום המקורי התביעה **נעדרת סמכות להגיש "כתב אישום מתוקן"**, לקראת הדיון בערעור. בדומה, **ובניגוד** למבוקש בהודעת הערעור המוסכמת, ערכאת הערעור אינה "מתקנת כתב אישום", או "מעבירה פרט אישום לפרטים הנוספים". נוכח הערותינו אלה, מצאנו להעביר העתק מפסק הדין לעיון התובע הצבאי הראשי והסניגורית הצבאית הראשית.

ניתן בלשכה היום, ט"ז בשבט התשפ"ג, 7 בפברואר 2023, ויימסר לצדדים על ידי המזכירות.

 **\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_**

 **נשיאה משנה לנשיאה שופטת**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן כפיר לב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**